Llíria participarà en el projecte ALAIRE-USPACE per al desenvolupament d'aplicacions innovadores amb drons al Camp de Túria
28 de juliol de 2025

La regidora de Medi Ambient i Fons Europeus de l'Ajuntament de Llíria, Consuelo Morató, ha participat al costat de personal municipal i de la Policia Local en una reunió del projecte ALAIRE-USPACE, celebrada a la seu de la Mancomunitat Camp de Túria, en la qual també van estar presents representants dels municipis integrants, així com personal tècnic de la Universitat Politècnica de València (UPV) i d'altres entitats implicades.

El projecte ALAIRES-USPACE (Aplicacions de Sistemes Aeris no Tripulats, drons, per a la Innovació Regional en àmbits U-space), finançat per l’Agència Valenciana de la Innovació (AVI), té com a objectiu principal el desenvolupament d'un demostrador d'aplicacions de drons en l'àmbit de la comarca del Camp de Túria, amb epicentre a Llíria. La iniciativa està coordinada per la UPV i compta amb la participació d'empreses especialitzades com Abionica, Urjato i Fivecomm, juntament amb entitats públiques i municipis del territori.

Durant la reunió, de caràcter tècnic, es van presentar els avanços del projecte als equips municipals i es van compartir els resultats preliminars d'una enquesta dirigida a les entitats participants.

Els assistents van col·laborar activament en la identificació d'aplicacions concretes per a estos sistemes en àrees com la logística, seguretat, emergències, urbanisme o indústria, entre altres. A partir de les aportacions recaptades, es van establir diferents grups de treball per a continuar el desenvolupament del projecte i adaptar-lo a les necessitats específiques de la comarca.

Per a la regidora Consuelo Morató, “la participació de Llíria en este projecte és una oportunitat estratègica per a situar al nostre municipi a l'avantguarda de la innovació tecnològica aplicada als servicis públics. Este tipus d'iniciatives ens permet explorar noves solucions en àmbits tan diversos com una gestió urbana sostenible, la vigilància forestal o les emergències, al mateix temps que obrim noves vies per a la generació d'ocupació qualificada i el desenvolupament econòmic local”.

A més, Morató va destacar el valor de la col·laboració institucional, que “suposa un clar exemple de com la cooperació entre administracions, universitats i empreses pot donar lloc a solucions reals, útils i adaptades al territori. Des de l'Ajuntament de Llíria continuarem secundant fermament totes aquelles propostes que impulsen un desenvolupament sostenible i intel·ligent de la nostra comarca”.

El resultat final d’ALAIRE-USPACE contempla el desplegament d'un espai aeri controlat (volum U-space), la construcció d'un vertiport modular destinat a l'enlairament i aterratge de drons, i l'habilitació d'un corredor 5G que inicialment s'estendrà des de l'aeròdrom de Siete Aguas fins a Llíria, amb la possibilitat d'ampliar-se a altres punts del Camp de Túria. Esta infraestructura permetrà validar i experimentar noves solucions tecnològiques, afavorint la innovació, el desenvolupament econòmic i la generació d'ocupació en el sector tecnològic de la Comunitat Valenciana.

L'Ajuntament de Llíria convida també al teixit empresarial local a participar activament en este procés, atés que la seua visió és clau per al desenvolupament de casos d'ús reals i efectius. Les empreses interessades poden aportar les seues impressions a través del següent formulari:

https://forms.office.com/pages/responsepage.aspx?id=31VGvnOsH0CnrhmMO3LQxt0QdL0qZIFBmfrcyGdS04JURU9WRVNPSUdCOE9QTjJWM1NIV08xTVBQNS4u&route=shorturl